Ritinės piliakalnis

Ritinės piliakalnis, Švedkapis (registro kodas iki 2005 m. balandžio 19 d. A657KP, Lietuvos Respublikos kultūros paminklų sąrašo Nr. AV2091) – piliakalnis Mažeikių rajono savivaldybės teritorijoje, prie Ritinės kaimo, Židikų seniūnija. Pasiekiamas keliu Pikeliai – Židikai, Ritinės kaimo pradžioje pasukus į kairę rytų kryptimi, dvaro parko keliu pavažiavus 30 m, ties jo susikirtimu su elektros linija paėjus į kairę 60 m šiaurės rytų kryptimi.

Piliakalnis 
Piliakalnis įrengtas Eglynupio kairiojo kranto kyšulyje. Aikštelė apskrita, 22 m skersmens, iš visų pusių apjuosta 0,5-­1,5 m aukščio, 6­-10 m pločio pylimo. Jo išorinis 1,5 m aukščio šlaitas vakarų pusėje leidžiasi į 20 m ilgio, 20 m pločio viršuje, 3 m gylio, 3,5 m pločio dugne griovį. Šlaitai statūs, 5 m aukščio.

Piliakalnis apaugęs lapuočiais ir krūmais. Aikštelę apardė čia stovėjusi liuteronų koplyčia, išlikę jos akmeniniai pamatai, griovio vakarinę pusę ­– duobė.

Piliakalnis datuojamas II tūkstantmečio pradžia.

Šaltiniai 

 Bronius Dakanis. Mažeikių rajono archeologinių paminklų žvalgymas // Archeologiniai tyrinėjimai Lietuvoje 1988 ir 1989 metais. Vilnius, 1990. p. 188.
 Bronius Dakanis. Mažai žinomi Lietuvos piliakalniai // Kultūros paminklai. Vilnius, 1994. T. 1. p. 51 (Nr. 43).
 Lietuvos Respublikos istorijos ir kultūros paminklų sąrašas, V.,1993, p.82

Nuorodos 
 Lietuvos piliakalniai

Piliakalniai Mažeikių rajone